A Teremtő Önismeret kézikönyve - Ákos története
Date: 2026-09-05

Sághy Enikő

A TEREMTŐ ÖNISMERET

KÉZIKÖNYVE

5. rész

Hiszek a születés utáni ÉLETBEN!

Ákos története

Budapest

Egyes sorok tördelése az e-book technikai sajátosságai miatt eltérhet a papírformátumtól. A tartalom megfelelő megjelenítéséhez az e-book olvasóban az optimális beállítás a „Scrollable” (görgethető) nézet, nem pedig a „Paginated” (lapozható) beállítás. Megértésüket ezúton is köszönjük!

A könyv ePUB, PDF és papírformátumban megrendelhető a teremtoonismeret.hu honlap webshopjában.

Minden jog fenntartva.

© Sághy Enikő, 2026

Telefon: +36 30 222 1288
www.teremtoonismeret.hu
saghyeniko@spiritualisonismeret.hu

ISBN 978-615-7003-33-0

TARTALOM

ELŐSZÓ

A FÉRFIAKNAK IS VAN SZÍVE, AVAGY MIÉRT ÉRDEMES ÖNISMERETTEL FOGLALKOZNI?

A KEZDET, AVAGY EGY SKORPIÓ SZÜLETÉSE

A VALÓS ÉRZELMEN ALAPULÓ VALÓS ÉRTÉKREND

AZ EMBER A TEREMTÉS:

ÖNTUDATRA ÉBREDT TEREMTETT LÉNYE, EGYETEMES SZERETETÉNEK GYÜMÖLCSE.

A hit, nem szó csupán, ami
megfogan az elme gondolatán.

A hit

az egység ereje,
a teremtés veleje,
a fél-elem ellenszere.

Állapot, amely:

mindent átható,
mert mindenható,
amiben nem fogan szó,
mert a pillanat mindent tudó!

Szeretettel köszöntelek kedves Olvasó,

engedd meg, hogy tegezzelek!

A Teremtő Önismeret kézikönyve 5. részét tartod most a kezedben. Egy olyan belső útra hívlak Téged, ahol – a mások sorsa és az egyetemes törvények olvasása közben – megtalálhatod Önmagad.

A tervem az, hogy nyolc kisebb könyvben adom közre az elmúlt évtizedekben megszerzett tapasztalataimat, a tanításokat, az egyetemes törvényeket, valamint az emberek által írt saját élettörténeteiket, amiket a Teremtő Önismeret módszerével oldottak meg. Az előző négy részben négy női élethelyzet körvonalazódott ki. Ez az első alkalom, hogy egy férfi által megírt élettörténet jelenik meg.

Akik megszólalnak, őszintén és tisztán ön-vallanak adott készségüknek fokán. Önismereti útjuk során megjárták a mennyet és a poklot, hogy meglássák az évek alatt rájuk tapadt árnyékaikat. Már nem menekülnek önmaguk elől, árnyék-én tulajdonságaikat a megbocsájtás, az elfogadás, az elengedés érzésével, az egyetemes szeretet erejével oldják fel, engedik el. Ők a bátrak, akik ahogy az utat törik, a saját szembesüléseik által megtisztult energiateret biztosítják az időben mögöttük haladók számára. Ezzel is szolgálatot teljesítenek.

A Teremtő által beavatott médiumként több évtizede közvetítem „Teremtő Önismeret” néven azt az egyetemes tudást, amelynek a technikája ön-magunk valóságának megismeréséhez vezet, s mint módszert bárki önállóan alkalmazhatja. Ha magadban e tudást megnyitod, Teremtő vénád a saját készséged szintjéhez egyedi módszert hoz létre. (A Teremtő Önismeret kézikönyve 1. részében az 59. oldaltól kezdődően olvashatod ennek technikáját.)

Szeretetteljes önmegismerést
kívánok Neked,

Sághy Enikő

A könyvet csak azoknak ajánlom,
akiknek van/volt édesapjuk,
nagyapjuk vagy akik láttak már férfit.

A férfiaknak is van szíve – avagy miért érdemes önismerettel foglalkozni?

Az önismereti utam során összegyűlt saját tapasztalataim alapján meggyőződésem, hogy férfiként pont ugyanúgy élem meg érzelmileg az elém kerülő élethelyzeteket, mint a hölgyek. A neveltetésem miatt azonban jó mélyre elástam az érzelmeimet, hogy mások ne lássanak gyengének. A hölgyekkel ellentétben én nem szoktam baráti körben nyíltan „lelkizni” stb. Kiindulva a saját sorsomból, belegondolni is rossz, hogy mennyi jobb sorsra érdemes férfiélet végeztetett be méltatlan módon ennek a régi beidegződésnek köszönhetően.

Harminchárom évesen a sorsom „Marianna-árok” mélységű bugyrában találtam magam, amikor az életem látványosan összeomlott körülöttem és bennem. Elköltöztem a feleségemtől, otthagytam a hivatásos katonai szolgálatom, új munkahelyet kerestem, egy új városba költöztem. Azt hiszem ezt nevezik tabula rasa-nak. A régi életem szétesett és ott álltam az új előtt – igaz, ezt akkor nem vettem észre. Teljes őrületben voltam, sírva aludtam el és sírva ébredtem.

Szó szerint a két sírás között eltelt éjszaka tartott életben. Az új munkahelyen találkoztam először olyan, általam nagyon magas polcra helyezett „sok nyelvet beszélő, tanult emberekkel”, akik spiritualitással is foglalkoztak. Addig távol tartottam magamtól az ilyen jellegű dolgokat és elképzelni sem tudtam, hogy komoly emberek hogyan foglalkozhatnak például asztrológiával vagy lelki-szellemi dolgokkal.

A főnököm szokása szerint karácsonykor mindenkinek más könyvet adott ajándékba. Én Palcsó Brigitta és Sághy Enikő: „A Teremtő önismeret” című könyvét kaptam. Addigra az egyik kollégám hatására már elkezdtem spirituális könyveket olvasni, így kíváncsian vettem kezembe az ajándékot. Ahogy olvastam, aláhúztam az „ütős” mondatokat, de az az üzenet, miszerint: „a sorsomért egyedül én vagyok a felelős”, feldühített. Ekkor ugyanis azt vallottam, hogy minden bajomért más a hibás. Felindultságomban fogtam a könyvet és feldobtam a polcra porosodni. Eltelt egy kis idő, majd egy újabb magánéleti pofon után újra elővettem, hogy beleolvassak.

Jött az érzés, hogy keressem meg Sághy Enikőt és kérjek Tőle egy időpontot egyéni konzultációra. Innentől datálom az önismereti útra lépésem, a spirituális egyedfejlődésem, ami a papucsállatka szintjétől indult el egy gerinces, magyar férfi szintje felé.

Gyermekkoromban oly sokszor hallottam a felnőttektől: „Ne sírj, ez katonadolog!” vagy azt, hogy „A fiúk erősek, nem sírnak!”. Így lassan elhittem, hogy az érzelem a gyengeség jele. Neveltetésem, szocializációm okán jó mélyre elástam az érzelmeim. Megtanultam, ha páncélt növesztek a szívem köré, akkor nem lát gyengének a külvilág. Szerethetőségem hitét elfelejtve elkezdtem a külvilágban keresni azokat a helyzeteket, dolgokat, amiket eszközként felhasználhattam az érzelmi üresség pótlására. Mindezek a hazugságra alapozott pótcselekvések párosultak azzal, hogy a környezetemben nem láttam olyat, hogy valaki a lelki fájdalmait, problémáit valamilyen hasznos módszerrel, eszközzel kezelné, ne adj’ Isten megoldaná. Amit láttam a családomban, az az alkoholfogyasztás volt, ami nem old meg ugyan semmit, de egy időre kikapcsolja a tudatot, tompítja a szenvedést.